# Επίσημη Εφημερίδα C 235I/2020

| | ISSN 1977-0901 |
| --- | --- |
| Επίσημη Εφημερίδα
  της Ευρωπαϊκής Ένωσης | C 235I |
| | |
| Έκδοση στην ελληνική γλώσσα | Ανακοινώσεις και Πληροφορίες | 63ό έτος17 Ιουλίου 2020 |

ISSN 1977-0901

Επίσημη Εφημερίδα

της Ευρωπαϊκής Ένωσης

C 235I

Έκδοση στην ελληνική γλώσσα

Ανακοινώσεις και Πληροφορίες

63ό έτος17 Ιουλίου 2020

---

| Περιεχόμενα | Σελίδα |
| --- | --- |
| | II   Ανακοινώσεις |
| | ΑΝΑΚΟΙΝΩΣΕΙΣ ΤΩΝ ΘΕΣΜΙΚΩΝ ΚΑΙ ΛΟΙΠΩΝ ΟΡΓΑΝΩΝ ΚΑΙ ΤΩΝ ΟΡΓΑΝΙΣΜΩΝ ΤΗΣ ΕΥΡΩΠΑΪΚΗΣ ΕΝΩΣΗΣ |
| | Ευρωπαϊκή Επιτροπή |
| 2020/C 235 I/01 | Ανακοίνωση της Επιτροπής —, Κατευθυντήριες οδηγίες για τους εποχιακούς εργαζομένους στην ΕΕ στο πλαίσιο της έξαρσης της νόσου COVID-19 | 1 |

Περιεχόμενα

Σελίδα

II   Ανακοινώσεις

ΑΝΑΚΟΙΝΩΣΕΙΣ ΤΩΝ ΘΕΣΜΙΚΩΝ ΚΑΙ ΛΟΙΠΩΝ ΟΡΓΑΝΩΝ ΚΑΙ ΤΩΝ ΟΡΓΑΝΙΣΜΩΝ ΤΗΣ ΕΥΡΩΠΑΪΚΗΣ ΕΝΩΣΗΣ

Ευρωπαϊκή Επιτροπή

2020/C 235 I/01

Ανακοίνωση της Επιτροπής —, Κατευθυντήριες οδηγίες για τους εποχιακούς εργαζομένους στην ΕΕ στο πλαίσιο της έξαρσης της νόσου COVID-19

1

---

| EL | |
| --- | --- |

EL

---

II Ανακοινώσεις

ΑΝΑΚΟΙΝΩΣΕΙΣ ΤΩΝ ΘΕΣΜΙΚΩΝ ΚΑΙ ΛΟΙΠΩΝ ΟΡΓΑΝΩΝ ΚΑΙ ΤΩΝ ΟΡΓΑΝΙΣΜΩΝ ΤΗΣ ΕΥΡΩΠΑΪΚΗΣ ΕΝΩΣΗΣ

Ευρωπαϊκή Επιτροπή

| 17.7.2020 | EL | Επίσημη Εφημερίδα της Ευρωπαϊκής Ένωσης | CI 235/1 |
| --- | --- | --- | --- |

17.7.2020

EL

Επίσημη Εφημερίδα της Ευρωπαϊκής Ένωσης

CI 235/1

---

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Κατευθυντήριες οδηγίες για τους εποχιακούς εργαζομένους στην ΕΕ στο πλαίσιο της έξαρσης της νόσου COVID-19

(2020/C 235 I/01)

I.   ΕΙΣΑΓΩΓΗ

Ορισμένοι τομείς της ευρωπαϊκής οικονομίας, και ιδίως ο αγροδιατροφικός τομέας και ο τομέας του τουρισμού, εξαρτώνται, σε συγκεκριμένες περιόδους του έτους, από την υποστήριξη εποχιακών εργαζομένων, οι οποίοι προέρχονται από άλλα κράτη μέλη ή από τρίτες χώρες. Πολύ συχνά, οι εν λόγω εργαζόμενοι διατηρούν τον κύριο τόπο κατοικίας τους στη χώρα τους και μεταβαίνουν προσωρινά σε κράτος μέλος για την άσκηση δραστηριότητας που εξαρτάται από την εναλλαγή των εποχών.

Οι διασυνοριακοί εποχιακοί εργαζόμενοι απολαμβάνουν ευρύ φάσμα δικαιωμάτων, το οποίο μπορεί να διαφέρει ανάλογα με το αν είναι πολίτες της Ένωσης ή υπήκοοι τρίτων χωρών. Ωστόσο, λόγω του προσωρινού χαρακτήρα της εργασίας τους και των ιδιαίτερων συνθηκών υπό τις οποίες εργάζονται, μπορεί να είναι πιο ευάλωτοι σε επισφαλείς όρους και συνθήκες εργασίας και διαβίωσης. Η πανδημία COVID-19 ανέδειξε ακόμη περισσότερο τις εν λόγω συνθήκες και, σε ορισμένες περιπτώσεις, τις ενέτεινε. Επιπλέον, έδειξε ότι σε μερικές περιπτώσεις τα προβλήματα αυτά μπορούν να οδηγήσουν στην περαιτέρω εξάπλωση λοιμωδών νόσων και στην αύξηση του κινδύνου εκδήλωσης εστιών της νόσου COVID-19.

Ως εκ τούτου, χρειάζονται επειγόντως κατάλληλες δράσεις. Οι παρούσες κατευθυντήριες οδηγίες συμπληρώνουν τις Κατευθυντήριες οδηγίες σχετικά με την άσκηση της ελεύθερης κυκλοφορίας των εργαζομένων κατά τη διάρκεια της έξαρσης της νόσου COVID-19, που δημοσιεύθηκαν στις 30 Μαρτίου 2020 (1), και ανταποκρίνονται σε έκκληση που διατύπωσε το Ευρωπαϊκό Κοινοβούλιο στο ψήφισμά του της 19ης Ιουνίου 2020 σχετικά με την προστασία των διασυνοριακών και εποχιακών εργαζομένων (2). Οι παρούσες κατευθυντήριες οδηγίες αφορούν τόσο τους εποχιακούς εργαζομένους της ΕΕ όσο και εποχιακούς εργαζομένους που προέρχονται από τρίτες χώρες και εργάζονται στην ΕΕ, ενώ τα κατωτέρω μέτρα καλύπτουν και τις δύο ομάδες, εκτός αν ορίζεται διαφορετικά.

II.   ΤΑ ΔΙΚΑΙΩΜΑΤΑ ΤΩΝ ΕΠΟΧΙΑΚΩΝ ΕΡΓΑΖΟΜΕΝΩΝ ΝΑ ΕΡΓΑΖΟΝΤΑΙ ΣΕ ΚΡΑΤΟΣ ΜΕΛΟΣ ΤΗΣ ΕΕ

Ανάλογα με την ιθαγένειά τους (ΕΕ ή εκτός ΕΕ), τα δικαιώματα των εποχιακών εργαζομένων να έχουν πρόσβαση στο έδαφος του κράτους μέλους ή στην αγορά εργασίας μπορεί να είναι διαφορετικά. Επιπλέον, οι εποχιακοί εργαζόμενοι μπορεί να απασχολούνται μέσω διαφορετικών ενδιαμέσων.

Αν και η Επιτροπή, στο πλαίσιο του ρόλου της ως θεματοφύλακα των Συνθηκών, παρακολουθεί την ορθή εφαρμογή των κανόνων του ενωσιακού δικαίου σε σχέση με τους εποχιακούς εργαζομένους, ωστόσο, η ευθύνη για την ορθή εφαρμογή των κανόνων στο εθνικό δίκαιο μεταφοράς των ενωσιακών οδηγιών ανήκει στις εθνικές αρχές. Ως εκ τούτου, τα κράτη μέλη καλούνται να ενισχύσουν τις επιτόπιες επιθεωρήσεις εν προκειμένω, μεταξύ άλλων με τη στήριξη της Ευρωπαϊκής Αρχής Εργασίας (3) (ELA), και να εφαρμόσουν πλήρως όλους τους ισχύοντες κανόνες.

—   Ίση μεταχείριση για τους εργαζομένους της ΕΕ

Σύμφωνα με την αρχή της ελεύθερης κυκλοφορίας των εργαζομένων, που κατοχυρώνεται στο άρθρο 45 της ΣΛΕΕ, και την αρχή της ίσης μεταχείρισης και της απαγόρευσης των διακρίσεων, οι πολίτες της ΕΕ έχουν το δικαίωμα να αναζητούν εργασία, συμπεριλαμβανομένης της εποχιακής απασχόλησης, σε άλλο κράτος μέλος, να λαμβάνουν την ίδια βοήθεια από τους εθνικούς οργανισμούς απασχόλησης και να αναλαμβάνουν απασχόληση υπό τους ίδιους όρους με τους υπηκόους του κράτους μέλους υποδοχής. Όταν εργάζονται, υπόκεινται στη νομοθεσία και στις συλλογικές συμβάσεις του κράτους μέλους υποδοχής και πρέπει να αντιμετωπίζονται ακριβώς όπως οι ημεδαποί όσον αφορά τους όρους εργασίας, συμπεριλαμβανομένων των αποδοχών, της απόλυσης και της ασφάλειας και υγείας κατά την εργασία. Έχουν επίσης το δικαίωμα πρόσβασης στις ίδιες κοινωνικές παροχές και στα ίδια φορολογικά πλεονεκτήματα με τους ημεδαπούς. Αν χάσουν τη δουλειά τους χωρίς τη θέλησή τους, διατηρούν την ιδιότητα του εργαζομένου στο κράτος μέλος υποδοχής για έξι μήνες, εφόσον εγγραφούν στις υπηρεσίες απασχόλησης του κράτους αυτού (4).

Σύμφωνα με την οδηγία 2014/54/ΕΕ του Ευρωπαϊκού Κοινοβουλίου και του Συμβουλίου (5), οι εργαζόμενοι της ΕΕ που ασκούν το δικαίωμά τους στην ελεύθερη κυκλοφορία έχουν τα δικαιώματα: να επικουρούνται από τους εθνικούς φορείς του κράτους μέλους υποδοχής που προωθούν και υποστηρίζουν την ίση μεταχείριση των εργαζομένων της Ένωσης και των μελών των οικογενειών τους· να προσφύγουν στη δικαιοσύνη, αν υποστούν δυσμενή διάκριση λόγω της ιθαγένειάς τους· να υποστηρίζονται από συνδικαλιστικές οργανώσεις και άλλους φορείς σε οποιαδήποτε δικαστική και/ή διοικητική διαδικασία· και να προστατεύονται από αντίποινα (θυματοποίηση).

—   Προϋποθέσεις εισδοχής εποχιακών εργαζομένων προερχόμενων από τρίτες χώρες

Οι υπήκοοι τρίτων χωρών που διαμένουν σε κράτος μέλος διαφορετικό από εκείνο στο οποίο πρόκειται να απασχοληθούν ως εποχιακοί εργαζόμενοι ή όσοι διαμένουν σε τρίτη χώρα, για να μπορέσουν να μείνουν και να εργαστούν στο εν λόγω κράτος μέλος, πρέπει συνήθως να υποβάλουν αίτηση για θεώρηση, άδεια εργασίας ή άδεια διαμονής.

Οι υπήκοοι τρίτων χωρών που έρχονται στην ΕΕ από τρίτες χώρες με σκοπό να απασχοληθούν τους ως εποχιακοί εργαζόμενοι καλύπτονται από την οδηγία για τους εποχιακούς εργαζομένους (6), η οποία καθορίζει τους όρους εισδοχής και τα δικαιώματά τους από τη στιγμή που θα βρεθούν στην ΕΕ. Από τις 17 Μαρτίου 2020 τα κράτη μέλη της ΕΕ (με εξαίρεση την Ιρλανδία) και οι συνδεδεμένες χώρες Σένγκεν εφαρμόζουν έναν περιορισμό για τα μη αναγκαία ταξίδια στην ΕΕ. Η σύσταση του Συμβουλίου σχετικά με τον προσωρινό περιορισμό των μη αναγκαίων ταξιδιών στην ΕΕ και την πιθανή άρση του εν λόγω περιορισμού, που εκδόθηκε στις 30 Ιουνίου 2020 (7), ορίζει ότι τα αναγκαία ταξίδια θα πρέπει να επιτρέπονται για τις ειδικές κατηγορίες ταξιδιωτών με ουσιώδη καθήκοντα ή ανάγκες που παρατίθενται στο παράρτημα II της εν λόγω σύστασης, όπου περιλαμβάνονται και οι εποχιακοί εργαζόμενοι στη γεωργία. Ωστόσο, σύμφωνα με την εν λόγω σύσταση, τα κράτη μέλη μπορούν να θεσπίζουν πρόσθετα μέτρα ασφάλειας για τους ταξιδιώτες αυτούς, ιδίως όταν το ταξίδι τους έχει ξεκινήσει από περιοχή υψηλού κινδύνου.

—   Αποσπασμένοι εποχιακοί εργαζόμενοι

Οι εποχιακοί εργαζόμενοι της ΕΕ που απασχολούνται σε κράτος μέλος και αποστέλλονται από τον εργοδότη τους σε άλλο κράτος μέλος για να εργαστούν εκεί θεωρούνται αποσπασμένοι εργαζόμενοι κατά την έννοια της οδηγίας 96/71/ΕΚ του Ευρωπαϊκού Κοινοβουλίου και του Συμβουλίου (8). Οι υπήκοοι τρίτων χωρών που εργάζονται και διαμένουν νόμιμα σε κράτος μέλος μπορούν να αποσπαστούν από τον εργοδότη τους σε άλλο κράτος μέλος και στην περίπτωση αυτή θεωρούνται αποσπασμένοι εργαζόμενοι (9).

Σύμφωνα με την οδηγία για την απόσπαση εργαζομένων (10), ισχύουν για τους εργαζομένους αυτούς οι βασικοί όροι εργασίας και απασχόλησης του κράτους μέλους υποδοχής που απορρέουν από νομοθετικές διατάξεις ή από συλλογικές συμβάσεις οι οποίες έχουν αναγορευθεί σε κανόνες γενικής εφαρμογής.

Οι πλέον σημαντικοί όροι εργασίας και απασχόλησης για τους αποσπασμένους εποχιακούς εργαζόμενους είναι ιδίως η καταβολή της αμοιβής (συμπεριλαμβανομένων όλων των υποχρεωτικών συστατικών της στοιχείων), οι συνθήκες στέγασης των εργαζομένων, καθώς επίσης τα εφαρμοστέα μέτρα υγείας, ασφάλειας και υγιεινής στην εργασία.

Οι εποχιακοί εργαζόμενοι που απασχολούνται μέσω εταιρειών προσωρινής απασχόλησης σε κράτος μέλος και αποσπώνται (διατίθενται) σε χρήστρια επιχείρηση σε άλλο κράτος μέλος (υποδοχής) θεωρούνται επίσης αποσπασμένοι εργαζόμενοι. Με την επιφύλαξη των βασικών όρων και συνθηκών απασχόλησης του κράτους μέλους υποδοχής που ισχύουν γι’ αυτούς με την ιδιότητά τους ως αποσπασμένων εργαζομένων, η εταιρεία προσωρινής απασχόλησης οφείλει να εγγυάται στους εν λόγω εργαζομένους τους ίδιους βασικούς όρους και συνθήκες απασχόλησης (11) που θα ίσχυαν αν ο εργαζόμενος απασχολούνταν απευθείας από τη χρήστρια επιχείρηση.

Κατ’ εφαρμογή της οδηγίας 2014/67/ΕΕ του Ευρωπαϊκού Κοινοβουλίου και του Συμβουλίου (12), τα κράτη μέλη θα πρέπει επίσης να διασφαλίζουν ότι υπάρχουν αποτελεσματικοί μηχανισμοί που επιτρέπουν στους αποσπασμένους εποχιακούς εργαζομένους να υποβάλλουν καταγγελίες κατά των εργοδοτών τους απευθείας στο κράτος μέλος στο οποίο είναι ή ήταν αποσπασμένοι και ότι οι συνδικαλιστικές οργανώσεις ή άλλοι τρίτοι μπορούν να συμμετέχουν για λογαριασμό ή προς υποστήριξη των αποσπασμένων εργαζομένων σε οποιαδήποτε δικαστική ή διοικητική διαδικασία. Σύμφωνα με την εν λόγω οδηγία, τα κράτη μέλη πρέπει να λάβουν μέτρα για να εξασφαλίσουν την αποτελεσματική προστασία των δικαιωμάτων των εργαζομένων σε αλυσίδες υπεργολαβίας.

—   Αδήλωτη εργασία

Τα κράτη μέλη καλούνται να λάβουν τα αναγκαία μέτρα για την αντιμετώπιση της αδήλωτης εργασίας των εποχιακών εργαζομένων και να κάνουν εκτεταμένη χρήση της ευρωπαϊκής πλατφόρμας για την καταπολέμηση της αδήλωτης εργασίας. Οι δράσεις στο πλαίσιο της πλατφόρμας, όπως οι τριμερείς εταιρικές σχέσεις και η διασυνοριακή συνεργασία, η βελτίωση της ανάλυσης κινδύνων και η συγκέντρωση στοιχείων (εξόρυξη δεδομένων) για πιο αποτελεσματικές επιθεωρήσεις, σε συνδυασμό με προληπτικά μέτρα, όπως η καταγραφή των συμμορφούμενων εταιρειών, μπορούν να συμβάλουν αποτελεσματικά στην καταπολέμηση της αδήλωτης εργασίας των εποχιακών εργαζομένων.

III.   ΟΡΟΙ ΚΑΙ ΣΥΝΘΗΚΕΣ ΕΡΓΑΣΙΑΣ ΚΑΙ ΔΙΑΒΙΩΣΗΣ ΤΩΝ ΕΠΟΧΙΑΚΩΝ ΕΡΓΑΖΟΜΕΝΩΝ

Η κρίση που προκλήθηκε από τη νόσο COVID-19 έφερε στην επιφάνεια τις συχνά κακές συνθήκες εργασίας, διαβίωσης και υγείας και ασφάλειας κατά την εργασία των εποχιακών εργαζομένων. Κατά τη διάρκεια της κρίσης αναφέρθηκαν ορισμένες περιπτώσεις παραβίασης των δικαιωμάτων των εποχιακών εργαζομένων και οξύνθηκαν τα τρέχοντα προβλήματα που αντιμετωπίζουν οι εποχιακοί εργαζόμενοι και τα οποία πρέπει να επιλυθούν.

—   Ασφάλεια και υγεία κατά την εργασία (ΑΥΕ)

Οι εποχιακοί εργαζόμενοι έχουν τα ίδια δικαιώματα για την προστασία της ασφάλειας και της υγείας τους κατά την εργασία τους, όπως ακριβώς οι υπόλοιποι εργαζόμενοι του συγκεκριμένου κράτους μέλους. Η οδηγία 89/391/ΕΟΚ (στο εξής: οδηγία-πλαίσιο) καθορίζει ορισμένες υποχρεώσεις για τους εργοδότες, συμπεριλαμβανομένης της αξιολόγησης των επαγγελματικών κινδύνων για την ασφάλεια και την υγεία των εργαζομένων και, στο πλαίσιο των αρμοδιοτήτων τους, της λήψης των αναγκαίων μέτρων για την προστασία της ασφάλειας και της υγείας των εργαζομένων, συμπεριλαμβανομένης της πρόληψης των επαγγελματικών κινδύνων και της παροχής πληροφοριών και κατάρτισης, καθώς και της παροχής της απαραίτητης οργάνωσης και των αναγκαίων μέσων.

Η οδηγία-πλαίσιο συμπληρώνεται από είκοσι και πλέον οδηγίες που εστιάζονται σε συγκεκριμένες πτυχές της ασφάλειας και της υγείας κατά την εργασία (13) και οι οποίες ισχύουν για όλους τους εργαζομένους, συμπεριλαμβανομένων των εποχιακών εργαζομένων, ανεξάρτητα από την ιθαγένεια, τον τομέα, τη δραστηριότητα ή το επάγγελμά τους.

Η Επιτροπή καλεί τα κράτη μέλη να αυξήσουν την ευαισθητοποίηση σχετικά με τις απαιτήσεις ΑΥΕ που αφορούν τους εποχιακούς εργαζομένους και να παράσχουν στους εργοδότες πρακτικές πληροφορίες σχετικά με τον τρόπο εκπλήρωσης των σχετικών νομικών απαιτήσεων που αφορούν τους εποχιακούς εργαζόμενους όλων των τομέων. Οι εργοδότες θα πρέπει να διενεργούν ενδελεχή αξιολόγηση όλων των πιθανών επαγγελματικών κινδύνων και να λαμβάνουν τα κατάλληλα προληπτικά και προστατευτικά μέτρα, συμπεριλαμβανομένης της διάθεσης των απαραίτητων μέσων προστασίας και της προσαρμογής των μέτρων στις εξελισσόμενες συνθήκες.

Η Επιτροπή καλεί τα κράτη μέλη να αντιμετωπίσουν ιδιαίτερα τις ακόλουθες πτυχές:

| — | στενή παρακολούθηση και πλήρης επιβολή των εφαρμοστέων κανόνων σύμφωνα με την οδηγία-πλαίσιο, |
| --- | --- |

—

στενή παρακολούθηση και πλήρης επιβολή των εφαρμοστέων κανόνων σύμφωνα με την οδηγία-πλαίσιο,

| — | χαμηλό επίπεδο ευαισθητοποίησης όσον αφορά τις συνθήκες ασφάλειας και υγείας κατά την εργασία και χαμηλό επίπεδο αντίληψης των σχετικών κινδύνων λόγω της εκτέλεσης της εργασίας σε ασυνεχή βάση, καθώς επίσης λόγω των γλωσσικών φραγμών και της έλλειψης κατάρτισης των εποχιακών εργαζομένων, σε σύγκριση με τους εργαζομένους που έχουν πιο σταθερές θέσεις εργασίας, |
| --- | --- |

—

χαμηλό επίπεδο ευαισθητοποίησης όσον αφορά τις συνθήκες ασφάλειας και υγείας κατά την εργασία και χαμηλό επίπεδο αντίληψης των σχετικών κινδύνων λόγω της εκτέλεσης της εργασίας σε ασυνεχή βάση, καθώς επίσης λόγω των γλωσσικών φραγμών και της έλλειψης κατάρτισης των εποχιακών εργαζομένων, σε σύγκριση με τους εργαζομένους που έχουν πιο σταθερές θέσεις εργασίας,

| — | ένταξη των εποχιακών εργαζομένων σε μηχανισμούς διαβούλευσης και συμμετοχής που ασχολούνται με ζητήματα τα οποία αφορούν την ασφάλεια και την υγεία κατά την εργασία. |
| --- | --- |

—

ένταξη των εποχιακών εργαζομένων σε μηχανισμούς διαβούλευσης και συμμετοχής που ασχολούνται με ζητήματα τα οποία αφορούν την ασφάλεια και την υγεία κατά την εργασία.

Η Επιτροπή, λαμβάνοντας υπόψη το γεγονός ότι ένα ποσοστό εποχιακών εργαζομένων εργάζονται σε πολύ μικρές και μικρές επιχειρήσεις, υπενθυμίζει ότι το στρατηγικό πλαίσιο της ΕΕ για την υγεία και την ασφάλεια στην εργασία κατά την περίοδο 2014-2020 (14) τόνισε την ανάγκη να ενισχύσουν τα κράτη μέλη την ικανότητα των πολύ μικρών και των μικρών επιχειρήσεων να θέτουν σε εφαρμογή αποτελεσματικά και αποδοτικά μέτρα πρόληψης των κινδύνων. Τα κράτη μέλη καλούνται να παρέχουν πρακτική καθοδήγηση στις μικρότερες επιχειρήσεις, μεταξύ άλλων μέσω ελέγχων, όσον αφορά τα αποδοτικότερα μέτρα που πρέπει να λαμβάνονται για τον περιορισμό των κινδύνων για την υγεία και την ασφάλεια, ιδίως εκείνων που συνδέονται με τη νόσο COVID-19, καθώς και πληροφορίες σχετικά με τα κίνητρα που έχουν θεσπιστεί. Θα μπορούσαν επίσης να παρέχουν ειδική στήριξη στις μικρότερες επιχειρήσεις σε τομείς στους οποίους ο κίνδυνος εξάπλωσης της νόσου COVID-19 είναι μεγαλύτερος.

Τα κράτη μέλη θα πρέπει να προωθούν τις σχετικές κατευθυντήριες οδηγίες του Ευρωπαϊκού Οργανισμού για την Ασφάλεια και την Υγεία στην Εργασία (EU-OSHA) (15), ιδίως όσον αφορά τα αναγκαία μέτρα υγιεινής, υπενθυμίζοντας στους εργοδότες την ανάγκη να παρέχουν κατάλληλες εγκαταστάσεις στις οποίες μπορεί να επιτευχθεί η τήρηση φυσικής απόστασης και κατάλληλες εγκαταστάσεις για κατανάλωση ποτών και φαγητού, καθώς επίσης τουαλέτες και λουτήρες (ντους).

Η Επιτροπή καλεί επίσης τα κράτη μέλη να εντείνουν τη συνεργασία τους για τη βελτίωση των συνθηκών εργασίας των εποχιακών εργαζόμενων, ιδίως μέσω της συμβουλευτικής επιτροπής για την υγεία και την ασφάλεια στην εργασία και της Επιτροπής Ανώτερων Επιθεωρητών Εργασίας (SLIC) (16). Θα πρέπει να ληφθούν υπόψη οι ειδικές προκλήσεις που σχετίζονται με τις ευάλωτες ομάδες, όπως οι γυναίκες, οι νέοι και οι εργαζόμενοι μεγαλύτερης ηλικίας, καθώς και οι εργαζόμενοι που αντιμετωπίζουν ιδιαίτερα θέματα υγείας. Η Επιτροπή ενθαρρύνει τις εν λόγω επιτροπές να συζητήσουν συγκεκριμένες παρεμβάσεις για την πρόληψη και τη διαχείριση των κινδύνων για την υγεία, διατυπωμένες σε γλώσσα κατανοητή για τους εποχιακούς εργαζόμενους, καθώς επίσης να εξετάσουν στοχευμένες δράσεις επιβολής.

Η Επιτροπή καλεί τα κράτη μέλη να ενισχύσουν τις επιτόπιες επιθεωρήσεις που είναι αναγκαίες για να εξασφαλιστεί η ορθή εφαρμογή των κανόνων ΑΥΕ όσον αφορά τους εποχιακούς εργαζομένους.

Η Επιτροπή ενθαρρύνει επίσης τις οργανώσεις των εργοδοτών και των εργαζομένων να διερευνήσουν και να προωθήσουν μηχανισμούς που θα διασφαλίζουν τη δέουσα αντιμετώπιση των ιδιαίτερων αναγκών των εποχιακών εργαζομένων και θα εξακολουθήσει να στηρίζει τις προσπάθειές τους στο θέμα αυτό.

Η Επιτροπή θα εξακολουθήσει να συνεργάζεται με τον EU-OSHA για τη συλλογή πληροφοριών και ορθών πρακτικών σχετικά με τις πτυχές ΑΥΕ που επηρεάζουν τους εποχιακούς εργαζόμενους, καθώς επίσης και για τη διάθεση αυτών των στοιχείων στους σχετικούς ενδιαφερόμενους φορείς σε εθνικό και ενωσιακό επίπεδο, μεταξύ άλλων μέσω ειδικής εκστρατείας ενημέρωσης για τους εποχιακούς εργαζομένους.

Η Επιτροπή ενθαρρύνει την ανάπτυξη συνεργειών μεταξύ ενός ευρύτερου φάσματος πολιτικών και της πολιτικής για την ΑΥΕ στους τομείς της παραγωγής γεωργικών προϊόντων διατροφής, οι οποίοι αποτελούν ιδιαίτερη πρόκληση για την ΑΥΕ, ιδίως όσον αφορά τα ποσοστά των εργατικών ατυχημάτων. Για παράδειγμα, η πρόσφατη «στρατηγική από το αγρόκτημα στο πιάτο» (17) ανταποκρίνεται στην ανάγκη εξασφάλισης δίκαιων, υγιεινών και φιλικών προς το περιβάλλον συστημάτων τροφίμων. Οι υγιέστεροι και ασφαλέστεροι χώροι εργασίας έχουν καίρια σημασία, συμβάλλοντας έτσι περαιτέρω στην υψηλότερη προστασία της δημόσιας υγείας εν γένει.

—   Στέγαση και μεταφορές

Η κρίση που προκλήθηκε από τη νόσο COVID-19 ανέδειξε τις συχνά επισφαλείς συνθήκες στέγασης των εποχιακών εργαζομένων καθώς και τις συνθήκες μεταφοράς τους στον τόπο της εργασίας τους. Αν και η οδηγία για τους εποχιακούς εργαζομένους περιλαμβάνει κανόνες για τη στέγαση, με τους οποίους πρέπει να συμμορφώνονται οι εποχιακά εργαζόμενοι από τρίτες χώρες προκειμένου να τους χορηγηθεί θεώρηση, άδεια εργασίας ή άδεια διαμονής (18), και μολονότι η αναθεωρημένη οδηγία για την απόσπαση εργαζομένων καθιστά τους κανόνες της χώρας υποδοχής για τους όρους και τις συνθήκες στέγασης, όπου υπάρχουν, εφαρμοστέους για τους αποσπασμένους εποχιακούς εργαζόμενους, ωστόσο, δεν υπάρχει νομοθετική πράξη της ΕΕ που να εγγυάται ορισμένες συνθήκες στέγασης για τους άλλους εποχιακούς εργαζόμενους. Ως εκ τούτου, η Επιτροπή καλεί τα κράτη μέλη να λάβουν όλα τα αναγκαία μέτρα για να εξασφαλίσουν αξιοπρεπείς συνθήκες εργασίας και διαβίωσης για τους εποχιακούς εργαζομένους. Όλοι οι εποχιακοί εργαζόμενοι θα πρέπει να διαθέτουν, κατά τη διάρκεια της παραμονής τους στο κράτος μέλος υποδοχής, κατάλυμα ικανοποιητικού επιπέδου σύμφωνα με την εθνική νομοθεσία και πρακτική. Τα κράτη μέλη θα πρέπει να διασφαλίζουν ότι οι εργοδότες παρέχουν στους εποχιακούς εργαζομένους κατάλυμα -ή φροντίζουν για τη στέγασή τους- σε τιμή που δεν είναι υπερβολική σε σύγκριση με την ποιότητα του καταλύματος και με τις καθαρές αποδοχές των εποχιακών εργαζομένων.

Τα κράτη μέλη θα πρέπει επίσης να ενθαρρύνουν τους εργοδότες να μην αφαιρούν αυτόματα το ενοίκιο από τον μισθό των εποχιακών εργαζομένων. Όταν οι μεταφορές και η διατροφή παρέχονται ή κανονίζονται από τους εργοδότες, το κόστος τους θα πρέπει επίσης να παραμένει εύλογο και να μην αφαιρείται αυτόματα από τον μισθό του εποχιακού εργαζόμενου.

Τα μέσα στέγασης και μεταφοράς των εποχιακών εργαζομένων θα πρέπει να πληρούν τα γενικά πρότυπα υγείας και ασφάλειας που ισχύουν στο οικείο κράτος μέλος, συμπεριλαμβανομένων των μέτρων κοινωνικής αποστασιοποίησης και των μέτρων υγείας και ασφάλειας που εφαρμόζονται στο πλαίσιο της καταπολέμησης της πανδημίας COVID-19 (19).

Επιπλέον, η Επιτροπή ενθαρρύνει τα κράτη μέλη να ορίσουν ειδικές απαιτήσεις για τις εταιρείες προσωρινής απασχόλησης και πρόσληψης προσωπικού που απευθύνονται σε διασυνοριακούς και εποχιακούς εργαζόμενους στην ΕΕ, προκειμένου να διασφαλιστεί ότι οι εν λόγω εταιρείες εξασφαλίζουν την κατάλληλη ενημέρωση των εργαζομένων και τηρούν τα ελάχιστα πρότυπα ποιότητας που επιτρέπουν επαρκή προστασία σε διασυνοριακές καταστάσεις. Οι απαιτήσεις αυτές θα μπορούσαν να έχουν τη μορφή κωδίκων δεοντολογίας ή ακόμη και νομοθεσίας για τις εν λόγω επιχειρήσεις. Είναι σημαντικό οι επιχειρήσεις αυτές να ενημερώνουν τους εργαζομένους πριν από την αναχώρησή τους, στη γλώσσα των εργαζομένων ή σε γλώσσα την οποία αυτοί κατανοούν και ανεξαρτήτως της διάρκειας της σύμβασής τους, σχετικά με τους όρους εργασίας τους, τα κοινωνικοασφαλιστικά τους δικαιώματα και τις ρυθμίσεις για τη μετάβαση και τη διαμονή τους στην άλλη χώρα, καθώς επίσης για τα εφαρμοστέα μέτρα υγείας και ασφάλειας κατά την εργασία και για κάθε άλλη σχετική ρύθμιση.

IV.   ΠΤΥΧΕΣ ΚΟΙΝΩΝΙΚΗΣ ΑΣΦΑΛΙΣΗΣ ΠΟΥ ΑΦΟΡΟΥΝ ΤΟΥΣ ΕΠΟΧΙΑΚΟΥΣ ΕΡΓΑΖΟΜΕΝΟΥΣ

Ο κανονισμός (ΕΚ) αριθ. 883/2004 καθορίζει τη νομοθεσία κοινωνικής ασφάλισης που εφαρμόζεται στους εποχιακούς εργαζομένους. Σύμφωνα μ’ αυτόν, οι εργαζόμενοι της ΕΕ που ασκούν το δικαίωμά τους στην ελεύθερη κυκλοφορία υπόκεινται στο σύστημα κοινωνικής ασφάλισης ενός μόνο κράτους μέλους κάθε φορά. Στόχος είναι να αποφευχθεί η διπλή κάλυψη ή τα κενά κάλυψης για τους εν λόγω εργαζομένους. Οι εργαζόμενοι και ο εργοδότης τους δεν έχουν τη δυνατότητα να επιλέξουν το κράτος μέλος στο οποίο ασφαλίζονται: (20) η εφαρμοστέα νομοθεσία προκύπτει αντικειμενικά από τις διατάξεις του κανονισμού, με βάση την προσωπική και επαγγελματική κατάσταση του εργαζομένου. Οι κανόνες παρέχουν σταθερότητα, χάρη στην αποφυγή των συνεχών αλλαγών της εφαρμοστέας νομοθεσίας, και περιορίζουν τον διοικητικό φόρτο για τους εργαζομένους, τους αυτοαπασχολούμενους, τους εργοδότες και τις δημόσιες αρχές (21).

Ως αποτέλεσμα της υπαγωγής τους στο σύστημα κοινωνικής ασφάλισης του αρμόδιου κράτους μέλους, οι εποχιακοί εργαζόμενοι θα πρέπει να έχουν πρόσβαση στην κοινωνική προστασία στο ίδιο επίπεδο με τους λοιπούς ασφαλισμένους στο εν λόγω κράτος μέλος. Η εν λόγω υπαγωγή συνίσταται κατά κανόνα σε δύο υποχρεώσεις, δηλαδή, αφενός, στην καταβολή εισφορών κοινωνικής ασφάλισης και, αφετέρου, στη λήψη άμεσων δικαιωμάτων και παροχών, όπως η υγειονομική περίθαλψη, τα οικογενειακά επιδόματα και οι παροχές ανεργίας. Επιπλέον, το σύστημα κοινωνικής ασφάλισης στο οποίο το άτομο είναι ασφαλισμένο επί τουλάχιστον ένα έτος θα του παράσχει επίσης στο μέλλον συντάξεις, όταν πληρούνται οι προϋποθέσεις που προβλέπονται από το εθνικό δίκαιο (22).

Όπως συμβαίνει με όλους τους εργαζομένους που ασκούν το δικαίωμα ελεύθερης κυκλοφορίας, οι εποχιακοί εργαζόμενοι που είναι ασφαλισμένοι σε κράτος μέλος διαφορετικό από εκείνο στο οποίο ασκείται η δραστηριότητα πρέπει να έχουν στην κατοχή τους φορητό έγγραφο A1 (23). Το εν λόγω πιστοποιητικό αφορά τη νομοθεσία κοινωνικής ασφάλισης που εφαρμόζεται στον εργαζόμενο και επιβεβαιώνει ότι ο εργαζόμενος δεν έχει υποχρέωση καταβολής εισφορών σε άλλο κράτος μέλος.

Οι υπήκοοι τρίτων χωρών που διαμένουν εκτός της Ένωσης και γίνονται δεκτοί στο έδαφος κράτους μέλους με σκοπό να απασχοληθούν ως εποχιακοί εργαζόμενοι δικαιούνται επίσης ίση μεταχείριση με τους υπηκόους του κράτους μέλους υποδοχής όσον αφορά τους κλάδους της κοινωνικής ασφάλισης, όπως ορίζεται στο άρθρο 3 του κανονισμού (ΕΚ) αριθ. 883/2004· ωστόσο, ενδέχεται να ισχύουν ορισμένοι περιορισμοί (24).

Η Επιτροπή υπενθυμίζει ότι οι εργοδότες πρέπει να εκπληρώνουν όλες τις υποχρεώσεις που προβλέπονται από τη νομοθεσία που ισχύει για τους εργαζομένους τους, σαν να βρίσκονταν στο αρμόδιο κράτος μέλος (25). Τυχόν μη συμμόρφωση με την εν λόγω υποχρέωση θα πρέπει να καταγγέλλεται στις σχετικές δημόσιες αρχές του κράτους μέλους στο οποίο διαπράττεται η παράβαση, ώστε να διενεργούνται οι αναγκαίες έρευνες.

V.   ΠΑΡΟΧΗ ΠΛΗΡΟΦΟΡΙΩΝ ΣΤΟΥΣ ΕΠΟΧΙΑΚΟΥΣ ΕΡΓΑΖΟΜΕΝΟΥΣ

Οι ασαφείς ή ελλιπείς πληροφορίες σχετικά με τα δικαιώματα και τις υποχρεώσεις των εποχιακών εργαζομένων και των εργοδοτών τους έχουν άμεση συνέπεια για την προστασία τους. Ως εκ τούτου, η Επιτροπή καλεί τα κράτη μέλη να δρομολογήσουν ευρείες εκστρατείες ενημέρωσης των εργοδοτών και των εποχιακών εργαζομένων σχετικά με τους ισχύοντες κανόνες και τα δικαιώματα των εποχιακών εργαζομένων. Ενθαρρύνει επίσης εν προκειμένω τη συνεργασία μεταξύ των κρατών μελών, καθώς και μεταξύ των αρχών και των διαφόρων ενδιαφερομένων στο ίδιο κράτος μέλος.

Η οδηγία 91/533/ΕΟΚ του Συμβουλίου (26) καθορίζει τις βασικές πληροφορίες που πρέπει να λαμβάνουν γραπτώς από τον εργοδότη τους οι εργαζόμενοι, συμπεριλαμβανομένων των εποχιακών εργαζομένων, εντός δύο μηνών από την έναρξη της σχέσης εργασίας. Πρόκειται, ειδικότερα, για την περιγραφή των προς εκτέλεση εργασιών, την ημερομηνία έναρξης και, αν πρόκειται για σχέση εργασίας ορισμένου χρόνου, την ημερομηνία λήξης της σχέσης εργασίας, το ύψος της άδειας μετ’ αποδοχών, το επίπεδο και τη σύνθεση της αμοιβής, τη διάρκεια της κανονικής εργάσιμης ημέρας ή εβδομάδας και τις τυχόν ισχύουσες συλλογικές συμβάσεις. Ωστόσο, τα κράτη μέλη μπορούν να εξαιρούν από αυτές τις ελάχιστες απαιτήσεις ορισμένες κατηγορίες εργαζομένων (για παράδειγμα, όταν η συνολική διάρκεια της απασχόλησης δεν υπερβαίνει τον έναν μήνα). Η Επιτροπή καλεί τα κράτη μέλη να ζητούν από τους εργοδότες να παρέχουν αυτές τις πληροφορίες στους εποχιακούς εργαζομένους σε γλώσσα που κατανοούν, ανεξάρτητα από τη διάρκεια της απασχόλησής τους.

Επιπλέον, οι εποχιακοί εργαζόμενοι τρίτων χωρών που καλύπτονται από την οδηγία για τους εποχιακούς εργαζομένους θα λαμβάνουν, μαζί με τη θεώρηση ή την άδειά τους, γραπτές πληροφορίες για τα δικαιώματα και τις υποχρεώσεις τους, συμπεριλαμβανομένης της παροχής πληροφοριών για τις διαδικασίες υποβολής καταγγελιών (27).

Για να μειωθούν οι κίνδυνοι λοιμώξεων, οι εργοδότες πρέπει επίσης να διασφαλίζουν την εύκολη, όσον αφορά τη μορφή και τη γλώσσα, πρόσβαση των εποχιακών εργαζομένων σε πληροφορίες που αφορούν τους επαγγελματικούς κινδύνους και τις απαιτήσεις ασφάλειας καθώς και την πρόσβασή τους σε όλες τις οδηγίες και διαδικασίες που αφορούν θέματα υγείας και ασφάλειας.

Η Επιτροπή καλεί τα κράτη μέλη να διασφαλίσουν ότι οι εργοδότες των εποχιακών εργαζομένων γνωρίζουν, κατανοούν και εκπληρώνουν τις νομικές υποχρεώσεις τους.

Σύμφωνα με την οδηγία 2014/67/ΕΕ, όλα τα κράτη μέλη έχουν δημιουργήσει ενιαίο εθνικό ιστότοπο για την απόσπαση εργαζομένων, ο οποίος περιέχει πληροφορίες σχετικά με τα δικαιώματα των εργαζομένων και τις υποχρεώσεις των εργοδοτών (28).

Τέλος, η διαδικτυακή πύλη EURES (29) παρέχει πρακτικές, νομικές και διοικητικές πληροφορίες σχετικά με τις συνθήκες διαβίωσης και εργασίας σε όλα τα κράτη μέλη οι οποίες ενδιαφέρουν τους εποχιακούς εργαζόμενους, ενώ η διαδικτυακή πύλη για τη μετανάστευση (30) παρέχει πρόσθετες πληροφορίες που αφορούν ειδικά τους εποχιακούς εργαζόμενους από τρίτες χώρες. Η Επιτροπή συνεργάζεται στενά στο πλαίσιο της EURES με τους ομολόγους της στα κράτη μέλη για την ανάπτυξη δράσεων που αφορούν τους εποχιακούς εργαζομένους και θα εξακολουθήσει να στηρίζει τις προσπάθειες των κρατών μελών και των σχετικών ενδιαφερόμενων μερών με στόχο τη διασφάλιση της εκτεταμένης χρήσης της πύλης EURES από τους εποχιακούς εργαζομένους και τους εργοδότες.

VI.   ΑΛΛΕΣ ΕΝΕΡΓΕΙΕΣ

Η Επιτροπή θα εκπονήσει μελέτη με στόχο τη συλλογή δεδομένων σχετικά με την εποχιακή εργασία εντός της ΕΕ και τον προσδιορισμό των κυριότερων σχετικών προκλήσεων, συμπεριλαμβανομένων και των προκλήσεων που προέκυψαν κατά τη διάρκεια της πανδημίας COVID-19, μεταξύ άλλων και σε σχέση με την υπεργολαβία.

Η Επιτροπή θα διοργανώσει ακρόαση με τους Ευρωπαίους κοινωνικούς εταίρους για τους εποχιακούς εργαζομένους. Επιπλέον, η Επιτροπή καλεί τα κράτη μέλη να ενθαρρύνουν τους εθνικούς κοινωνικούς εταίρους να εξετάσουν τις προκλήσεις που αντιμετωπίζουν οι εποχιακοί εργαζόμενοι στα κράτη μέλη υποδοχής.

Η Επιτροπή θα εξετάσει περαιτέρω τη δυνατότητα υλοποίησης συγκεκριμένων δράσεων για την υγεία και την ασφάλεια των εργαζομένων κατά την εργασία, συμπεριλαμβανομένων των εποχιακών εργαζομένων, στο πλαίσιο του προσεχούς στρατηγικού πλαισίου της ΕΕ για την υγεία και την ασφάλεια κατά την εργασία.

Η Επιτροπή θα εξακολουθήσει επίσης να συνεργάζεται με την Ευρωπαϊκή Αρχή Εργασίας (ELA) ως μόνιμο φόρουμ ανταλλαγής πληροφοριών και απόψεων μεταξύ των εθνικών αρχών και μέσω δραστηριοτήτων πληροφόρησης. Η Επιτροπή καλεί την ELA να συντονίσει εκστρατεία ενημέρωσης και ευαισθητοποίησης που θα εστιάζεται στους τομείς που είναι περισσότερο εκτεθειμένοι στην εποχιακή εργασία και να συνεργαστεί στενά με τους ομολόγους της στα κράτη μέλη για την ανάπτυξη ειδικών δραστηριοτήτων που σχετίζονται με τους τομείς αυτούς. Καλεί την ELA να δημιουργήσει φόρουμ για τη συνεργασία και την ανταλλαγή πληροφοριών και απόψεων μεταξύ των εθνικών διοικήσεων και επίσης να επανεξετάσει και να υποστηρίξει τη βελτίωση των πληροφοριών που παρέχονται στους εποχιακούς εργαζόμενους από τους επίσημους εθνικούς ιστοτόπους.

Η Επιτροπή θα εξακολουθήσει να στηρίζει τα κράτη μέλη στην αντιμετώπιση της αδήλωτης εργασίας που σχετίζεται με την εποχιακή εργασία μέσω της ευρωπαϊκής πλατφόρμας για την αντιμετώπιση της αδήλωτης εργασίας, μεταξύ άλλων όσον αφορά τη σημασία που έχει η αύξηση της ευαισθητοποίησης των εργαζομένων και των εργοδοτών σχετικά με τα δικαιώματα και τις υποχρεώσεις τους.

Η Επιτροπή θα ενθαρρύνει τον Ευρωπαϊκό Οργανισμό για την Ασφάλεια και την Υγεία στην Εργασία να συνεργαστεί στενά με την Επιτροπή Ανώτερων Επιθεωρητών Εργασίας για τη διεξαγωγή έρευνας σχετικά με τα επαγγέλματα υψηλού κινδύνου, συμπεριλαμβανομένων εκείνων που συνδέονται με τους εποχιακούς εργαζομένους.

Η Επιτροπή θα εξακολουθήσει να συνεργάζεται στενά με τα κράτη μέλη στο πλαίσιο της διοικητικής επιτροπής για τον συντονισμό των συστημάτων κοινωνικής ασφάλισης με σκοπό τη διερεύνηση της δυνατότητας ανάπτυξης κατάλληλης καθοδήγησης σχετικά με τους εποχιακούς εργαζομένους. Η Επιτροπή θα εξετάσει επίσης το ενδεχόμενο να δρομολογήσει μελέτη συγκριτικής ανάλυσης από το δίκτυο νομικών εμπειρογνωμόνων για την ελεύθερη κυκλοφορία και τον συντονισμό της κοινωνικής ασφάλισης (MoveS) (31).

Η Επιτροπή καλεί τα κράτη μέλη να διερευνήσουν τη δυνατότητα ενίσχυσης της συνεργασίας μεταξύ των διοικήσεων, μεταξύ άλλων μέσω των φορέων που προβλέπονται στην οδηγία 2014/54/ΕΕ. Η Επιτροπή είναι έτοιμη να υποστηρίξει τη συνεργασία αυτή διοργανώνοντας συναντήσεις για την ανταλλαγή ορθών πρακτικών και τη θέσπιση σταθερότερων μηχανισμών.

Όσον αφορά ειδικότερα τους εποχιακούς εργαζομένους που προέρχονται από τρίτες χώρες, η Επιτροπή διεξάγει επί του παρόντος αξιολόγηση της μεταφοράς της οδηγίας 2014/36/ΕΕ από τα κράτη μέλη, με σκοπό την υποβολή της σχετικής έκθεσης εφαρμογής στο Κοινοβούλιο και το Συμβούλιο το 2021. Η έκθεση αυτή θα εξετάσει όλες τις διατάξεις της οδηγίας, μεταξύ άλλων όσον αφορά την ίση μεταχείριση, τους όρους και τις συνθήκες εργασίας, την υγεία και την ασφάλεια και την παροχή αξιόπιστων στατιστικών, και θα αξιολογήσει αν η οδηγία προστατεύει επαρκώς τους εποχιακούς εργαζομένους που προέρχονται από τρίτες χώρες.

---

(1)  C/2020/2051, ΕΕ C 102 I της 30.3.2020, σ. 12.

(2)  2020/2664(RSP).

(3)  https://www.ela.europa.eu/.

(4)  Άρθρο 7 παράγραφος 3 στοιχείο γ) της οδηγίας 2004/38/ΕΕ.

(5)  Οδηγία 2014/54/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων (ΕΕ L 128 της 30.4.2014, σ. 8).

(6)  Οδηγία 2014/36/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την εποχιακή εργασία (ΕΕ L 94 της 28.3.2014, σ. 375). Η οδηγία εφαρμόζεται σε όλα τα κράτη μέλη πλην της Δανίας και της Ιρλανδίας.

(7)  Σύσταση (ΕΕ) 2020/912 του Συμβουλίου, της 30ής Ιουνίου 2020, σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (ΕΕ L 208I της 1.7.2020, σ. 1).

(8)  Οδηγία 96/71/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών (ΕΕ L 18 της 21.1.1997, σ. 1).

(9)  Αυτό δεν ισχύει για υπηκόους τρίτων χωρών που διαμένουν και εργάζονται εκτός της ΕΕ για εργοδότη που είναι εγκατεστημένος σε τρίτη χώρα. Στην τελευταία περίπτωση ισχύουν οι όροι εισδοχής εποχιακών εργαζομένων προερχόμενων από τρίτες χώρες, όπως εξηγείται ανωτέρω.

(10)  Οδηγία (ΕΕ) 2018/957 του Ευρωπαϊκού Κοινοβουλίου και του Συμβουλίου, της 28ης Ιουνίου 2018, για την τροποποίηση της οδηγίας 96/71/ΕΚ σχετικά με την απόσπαση εργαζομένων στο πλαίσιο παροχής υπηρεσιών (ΕΕ L 173 της 9.7.2018, σ. 16). Σημειώνεται ότι η οδηγία αυτή εφαρμόζεται από τις 30 Ιουλίου 2020.

(11)  Σύμφωνα με το άρθρο 5 της οδηγίας 2008/104/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, περί της εργασίας μέσω εταιρείας προσωρινής απασχόλησης (ΕΕ L 327 της 5.12.2008, σ. 9).

(12)  Οδηγία 2014/67/ΕΚ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την εφαρμογή της οδηγίας 96/71/ΕΚ (ΕΕ L 159 της 28.5.2014, σ. 11).

(13)  Βλέπε, ειδικότερα, τις ακόλουθες οδηγίες: 89/391/ΕΟΚ σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία, 89/654/ΕΟΚ σχετικά με τις ελάχιστες προδιαγραφές ασφάλειας και υγείας στους χώρους εργασίας, 2009/104/ΕΚ σχετικά με τις ελάχιστες προδιαγραφές ασφάλειας και υγείας για τη χρησιμοποίηση εξοπλισμού εργασίας από τους εργαζομένους κατά την εργασία τους, 89/656/ΕΟΚ σχετικά με τις ελάχιστες προδιαγραφές ασφαλείας και υγείας για τη χρήση από τους εργαζόμενους εξοπλισμών ατομικής προστασίας κατά την εργασία, 90/269/ΕΟΚ σχετικά με τις ελάχιστες απαιτήσεις ασφάλειας και υγείας κατά τη χειρωνακτική διακίνηση φορτίων που συνεπάγεται κινδύνους ιδίως για τη ράχη και την οσφυϊκή χώρα των εργαζομένων, 2000/54/ΕΚ για την προστασία των εργαζομένων από κινδύνους που διατρέχουν λόγω της έκθεσής τους σε βιολογικούς παράγοντες κατά την εργασία, 94/33/ΕΚ για την προστασία των νέων κατά την εργασία.

(14)  COM(2014) 332 final.

(15)  https://osha.europa.eu/en/themes/covid-19-resources-workplace.

(16)  Η επιτροπή SLIC αποτελείται από εκπροσώπους των υπηρεσιών επιθεώρησης εργασίας των κρατών μελών.

(17)  COM(220) 381 final.

(18)  Άρθρο 20 της οδηγίας 2014/36/ΕΕ.

(19)  Βλέπε τις κατευθυντήριες γραμμές για τη σταδιακή αποκατάσταση των υπηρεσιών μεταφορών και της συνδεσιμότητας — COVID-19 (ΕΕ C 169 της 15.5.2020, σ. 17).

(20)  Υπόθεση C- 345/09, van Delft και λοιποί, ECLI:EU:C:2010:610.

(21)  Κατά το άρθρο 11 παράγραφος 3 στοιχείο α) του κανονισμού 883/2004, το κριτήριο καθορισμού της εφαρμοστέας νομοθεσίας για την κοινωνική ασφάλιση είναι, κατά γενικό κανόνα, το κριτήριο του κράτους μέλους στο οποίο ο ενδιαφερόμενος ασκεί τη δραστηριότητά του. Ωστόσο, τα άρθρα 12 και 13 προβλέπουν εξαιρέσεις από τον εν λόγω γενικό κανόνα, όταν, σε συγκεκριμένες περιπτώσεις, λόγω της φύσης του επαγγέλματος του εργαζομένου, φαίνεται αδικαιολόγητη ή αδύνατη η εφαρμογή της αρχής αυτής. Στις καταστάσεις αυτές περιλαμβάνονται οι περιπτώσεις στις οποίες ο εργαζόμενος αποστέλλεται από τον εργοδότη σε άλλη χώρα για να ασκήσει δραστηριότητα εποχιακού χαρακτήρα για λογαριασμό του εν λόγω εργοδότη ή η περίπτωση εποχιακών εργαζομένων που ασκούν δραστηριότητα σε δύο ή περισσότερα κράτη μέλη.

(22)  https://ec.europa.eu/social/main.jsp?catId=854&langId=en.

(23)  https://europa.eu/youreurope/citizens/work/social-security-forms/contact_points_pd_a1.pdf.

(24)  Λόγω του προσωρινού χαρακτήρα της διαμονής των εποχιακών εργαζόμενων, τα κράτη μέλη θα πρέπει να έχουν τη δυνατότητα να εξαιρούν τα οικογενειακά επιδόματα και τις παροχές ανεργίας, καθώς και τα φορολογικά πλεονεκτήματα, από την ίση μεταχείριση μεταξύ των εν λόγω μη ενωσιακών εποχιακών εργαζομένων και των υπηκόων τους. Όσον αφορά τους υπηκόους τρίτων χωρών, υπενθυμίζεται ότι, σύμφωνα με τον κανονισμό (ΕΕ) αριθ. 1231/2010, αυτοί έχουν τα ίδια δικαιώματα με τους εποχιακούς εργαζομένους της ΕΕ. Βλέπε άρθρο 23 της οδηγίας 2014/36/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την εποχιακή εργασία (ΕΕ L 94 της 28.3.2014, σ. 375).

(25)  Άρθρο 21 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (ΕΕ L 284 της 30.10.2009, σ. 1).

(26)  Οδηγία 91/533/ΕΟΚ του Συμβουλίου, της 14ης Οκτωβρίου 1991, σχετικά με την υποχρέωση του εργοδότη να ενημερώνει τον εργαζόμενο για τους όρους που διέπουν τη σύμβαση ή τη σχέση εργασίας (ΕΕ L 288 της 18.10.1991, σ. 32).

Από τον Αύγουστο του 2022 η οδηγία αυτή θα αντικατασταθεί από την οδηγία (ΕΕ) 2019/1152, της 20ής Ιουνίου 2019, για διαφανείς και προβλέψιμους όρους εργασίας στην Ευρωπαϊκή Ένωση (ΕΕ L 186 της 11.7.2019, σ. 105). Η νέα οδηγία θεσπίζει πιο προστατευτικά πρότυπα (π.χ. συντομότερες προθεσμίες για την παροχή πληροφοριών) και δεν επιτρέπει την εξαίρεση των εργαζομένων που έχουν συμβάσεις μικρής διάρκειας.

(27)  Άρθρο 11 της οδηγίας 2014/36/ΕΕ.

(28)  Βλέπε ενότητα «Εθνικοί ιστότοποι για την απόσπαση εργαζομένων» https://europa.eu/youreurope/citizens/work/work-abroad/posted-workers/index_el.htm.

(29)  https://ec.europa.eu/eures/public/homepage.

(30)  https://ec.europa.eu/immigration/.

(31)  https://ec.europa.eu/social/main.jsp?catId=1098.

---